Document ID: 32011R0626

ДЕЛЕГИРАН РЕГЛАМЕНТ (ЕС) № 626/2011 НА КОМИСИЯТА
от 4 май 2011 година
за прилагане на Директива 2010/30/ЕС на Европейския парламент и на Съвета по отношение на енергийното етикетиране на климатизатори
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2010/30/ЕС на Европейския парламент и на Съвета от 19 май 2010 г. относно посочването на консумацията на енергия и на други ресурси от продукти, свързани с енергопотреблението, върху етикети и в стандартна информация за продуктите (1), и по-специално член 10 от нея,
като има предвид, че:
(1)
Директива 2010/30/ЕС изисква Комисията да приеме делегирани актове относно етикетирането на продукти, свързани с енергопотреблението, които притежават значителен потенциал за икономии на енергия и голямо различие на работни характеристики при еквивалентни функции.
(2)
Разпоредби за енергийното етикетиране на климатизатори бяха установени с Директива 2002/31/ЕО на Комисията от 22 март 2002 г. за прилагане на Директива 92/75/ЕИО на Съвета по отношение обозначаването на консумацията на енергия от битови въздушни климатизатори (2). С директивата за прилагане се въвеждат различни скали за етикетиране на климатизатори, прилагащи различни технологии, а енергийната ефективност се определя само за експлоатация при пълно натоварване.
(3)
Консумираната от климатизаторите електроенергия представлява значителна част от общото потребление на енергия за битови и търговски нужди в Съюза. Освен вече постигнатите повишения на енергийната ефективност има значителни възможности за по-нататъшно намаляване на консумацията на енергия от климатизатори.
(4)
Директива 2002/31/ЕО следва да бъде отменена и в настоящия регламент да се предвидят нови разпоредби с цел да се гарантира, че енергийният етикет осигурява динамични стимули за производителите да повишават допълнително енергийната ефективност на климатизаторите и да ускорят преминаването на пазара към енергийноефективни технологии.
(5)
Разпоредбите на настоящия регламент следва да се прилагат за климатизатори от вида „въздух - въздух“ с изходна охладителна мощност (или изходна отоплителна мощност, ако уредът е предназначен само за отопление) до 12 kW.
(6)
През последните години беше осъществен много бърз технологичен напредък за повишаване на енергийната ефективност на климатизаторите. Това позволи няколко трети държави да въведат строги минимални изисквания за енергийната ефективност и доведе до процес на въвеждане на нови схеми за етикетиране, основаващи се на сезонни показатели. Сегашните климатизатори, с изключение на едно- и двуканалните уреди, с най-висока енергийна ефективност далеч надвишават изискванията за клас A на енергийна ефективност, въведени с Директива 2002/31/ЕО.
(7)
С настоящия регламент се въвеждат две скали за енергийна ефективност, основаващи се на основната функция на уредите и на специфични аспекти, които са от важно значение за потребителите. Тъй като климатизаторите се използват главно в условия на частично натоварване, при тяхното изпитване следва да се премине към метод на измерване на сезонни показатели за енергийната ефективност, като това не се отнася до едно- и двуканалните климатизатори. При метода на измерване съобразно сезона по-добре се отчитат предимствата на технологията на задвижване с инвертор и условията, при които се използват въпросните уреди. Новият метод за изчисляване на енергийната ефективност, в съчетание с мярка по прилагане на екопроектиране, задаваща по-високи минимални изисквания за енергийна ефективност отколкото за сегашния клас A, ще доведе до ново класиране на въпросните уреди. Поради това следва да се въведе нова скала A-G за енергийната ефективност на разделени (split), прозоречни и стенни климатизатори с добавяне на знак „+“ към върха на скалата на всеки две години, докато се стигне до клас A+++.
(8)
За едно- и двуканалните климатизатори следва да продължи прилагането на постоянни показатели за енергийната ефективност, тъй като за тези видове понастоящем на пазара липсват модели с инвертор. Понеже не се налага ново класиране на едно- и двуканалните климатизатори, за тях следва да се прилага скала A+++ до D. Тези уреди по принцип са с по-ниска ефективност от разделените и могат да достигнат най-много клас A+ за енергийна ефективност при скала от A+++ до D, докато по-ефективните разделени климатизатори могат да достигнат клас A+++.
(9)
Настоящият регламент следва да гарантира, че потребителите получават по-точна съпоставима информация относно характеристиките на климатизаторите.
(10)
Очаква се енергийното етикетиране, определено в настоящия регламент и в регламента за прилагане на Директива 2009/125/ЕО на Европейския парламент и на Съвета по отношение на изискванията за екопроектиране на климатизатори (3), да доведе до спестяване на 11 TWh електроенергия годишно до 2020 г. в сравнение с варианта, при който не се предприемат мерки.
(11)
Нивото на шума от климатизатора може да е от важно значение за крайните потребители. С цел да се даде възможност на крайните потребители да вземат решение въз основа на пълна информация, в етикета за климатизатори следва да бъде включена информация за излъчвания шум.
(12)
Информацията, посочена на етикета, следва да бъде получена чрез надеждни, точни и възпроизводими методики на измерване, които са съобразени с признатите съвременни методи на измерване както и, когато има такива, с хармонизираните стандарти, приети от европейските организации по стандартизация, изброени в приложение I към Директива 98/34/ЕО на Европейския парламент и на Съвета от 22 юни 1998 г. относно определяне на процедура за предоставяне на информация в областта на техническите стандарти и регламенти (4).
(13)
Настоящият регламент следва да определи единно оформление и изисквания за съдържанието на етикетите за климатизатори.
(14)
В допълнение настоящият регламент следва да определи изисквания за техническата документация и за фиша на климатизаторите.
(15)
Освен това регламентът следва да определи изискванията по отношение на информацията, която трябва да се предоставя при всяка форма на продажба от разстояние, реклама и технически рекламни материали за климатизатори.
(16)
Уместно е да предвиди преразглеждане на разпоредбите на настоящия регламент с оглед на техническия напредък.
(17)
С цел да бъде улеснен преходът от Директива 2002/31/ЕО към настоящия регламент, етикетираните в съответствие с настоящия регламент климатизатори следва да бъдат считани за спазващи изискванията на Директива 2002/31/ЕО.
(18)
На доставчиците, желаещи да пуснат на пазара климатизатори, които могат да изпълнят изискванията за по-високи класове на енергийна ефективност, следва да бъде разрешено да поставят етикети, указващи тези класове, преди датата, от която указването на такива класове става задължително.
(19)
Поради това Директива 2002/31/ЕО следва да бъде отменена,
ПРИЕ НАСТОЯЩИЯ РЕГЛАМЕНТ:
Член 1
Предмет и обхват
1. С настоящия регламент се въвеждат изисквания за етикетиране и предоставяне на допълнителна информация по отношение на захранвани от електрическата мрежа климатизатори с номинална охладителна или отоплителна мощност ≤ 12 kW, ако продуктът няма функция за охлаждане.
2. Настоящият регламент не се отнася за:
а)
уреди, които работят с неелектрически източници на енергия;
б)
климатизатори, чиято кондензаторна страна или изпарителна страна, или и двете не използват въздух като топлообменна среда.
Член 2
Определения
В допълнение към определенията, дадени в член 2 от Директива 2010/30/ЕС на Европейския парламент и на Съвета (5), се прилагат и следните определения:
(1)
„климатизатор“ е устройство, способно да охлажда или отоплява, или и двете, въздуха в помещения, като използва цикъл за сгъстяване на парите чрез електрически компресор, като се включват и климатизатори, които осигуряват допълнителни функционални възможности - например изсушаване, пречистване на въздуха, вентилация или допълнително затопляне на въздуха чрез електрически съпротивителни нагреватели, както и уреди, които могат да използват вода (воден кондензат, образуващ се от страната на изпарителя, или външно добавяна вода) за изпаряване от страната на кондензатора, при условие че устройството може да работи и без използване на допълнителна вода, а само с въздух;
(2)
„двуканален климатизатор“ означава климатизатор, в който по време на охлаждане или отопление входящият въздух за кондензатора или изпарителя постъпва по въздуховод отвън помещението, в което се намира климатизаторът, и се отвежда обратно навън по втори въздуховод, и който е поставен изцяло вътре в климатизираното помещение близо до стена;
(3)
„едноканален климатизатор“ означава климатизатор, в който по време на охлаждане или отопление входящият въздух за кондензатора или изпарителя постъпва от помещението, в което се намира климатизаторът, и се отвежда извън това помещение;
(4)
„номинална мощност“ (Prated) означава охладителната или отоплителната мощност на цикъла на устройството за сгъстяване на парите при стандартни условия на изпитване;
(5)
„краен потребител“ означава ползвател, който закупува или се очаква да закупи климатизатор;
(6)
„място на продажба“ означава място, където хладилни уреди се излагат или предлагат за продажба, дават се под наем или се предлагат на изплащане.
Допълнителни определения за целите на приложения II-VIII са формулирани в Приложение I.
Член 3
Отговорности на доставчиците
1. Доставчиците трябва да предприемат действията, посочени в букви а) до ж):
а)
всеки климатизатор се доставя с печатен етикет съобразно класовете на енергийна ефективност, както е посочено в приложение II. Етикетът трябва да съответства по формат и информационно съдържание на посоченото в приложение III. Климатизаторите, с изключение на едно- и двуканалните климатизатори, се доставят с печатен етикет поне на опаковката на външното тяло за поне една комбинация от вътрешно и външно тяло при коефициент на използване 1. За други комбинации информацията може по избор да се предоставя на уебсайт със свободен достъп;
б)
предоставя се продуктов фиш съгласно приложение IV. Климатизаторите, с изключение на едно- и двуканалните климатизатори, се доставят с продуктов фиш поне в опаковката на външното тяло за поне една комбинация от вътрешно и външно тяло при коефициент на използване 1. За други комбинации информацията може по избор да се предоставя на уебсайт със свободен достъп;
в)
посочената в приложение V техническа документация се предоставя по електронен път на органите на държавите-членки и Комисията при поискване от тяхна страна;
г)
във всяка реклама за определен модел климатизатор се посочва класът на енергийна ефективност, ако рекламата включва цена или информация, свързана с енергопотреблението. При евентуално класиране по повече от един клас на енергийна ефективност, доставчикът или производителят, според случая, трябва да обяви класа поне за „среден“ отоплителен сезон. Трябва да бъде предоставяна информация съгласно приложение VI, когато не може да се очаква крайните потребители да видят на място предлагания продукт;
д)
във всички рекламни материали с технически характер, които посочват специфичните технически параметри на определен модел климатизатор, се дава класът на енергийна ефективност на този модел съгласно приложение II;
е)
предоставят се инструкции за употреба;
ж)
едноканалните климатизатори трябва да бъдат наричани „локални климатизатори“ върху опаковката, в продуктовата информация и във всеки рекламен материал, бил той електронен или върху хартия.
2. Класът на енергийна ефективност се определя съгласно приложение VII.
3. Форматът на етикета за климатизатори, с изключение на едно- и двуканални климатизатори, трябва да е съгласно посоченото в приложение III.
4. Посоченият в приложение III формат на етикета за климатизатори, с изключение на едно- и двуканални климатизатори, се прилага съгласно следния график:
а)
по отношение на пуснатите на пазара от 1 януари 2013 г. нататък климатизатори, с изключение на едно- и двуканални климатизатори, етикетите за класове на енергийна ефективност A, B, C, D, E, F, G да са в съответствие с точка 1.1 от приложение III за обратими климатизатори, с точка 2.1 от приложение III - за климатизатори само за охлаждане, и с точка 3.1 от приложение III - за климатизатори само за отопление;
б)
по отношение на пуснатите на пазара от 1 януари 2015 г. нататък климатизатори, с изключение на едно- и двуканални климатизатори, етикетите за класове на енергийна ефективност A+, A, B, C, D, E, F да са в съответствие с точка 1.2 от приложение III за обратими климатизатори, с точка 2.2 от приложение III - за климатизатори само за охлаждане, и с точка 3.2 от приложение III - за климатизатори само за отопление;
в)
по отношение на пуснатите на пазара от 1 януари 2017 г. нататък климатизатори, с изключение на едно- и двуканални климатизатори, етикетите за класове на енергийна ефективност A++, A+, A, B, C, D, E да са в съответствие с точка 1.3 от приложение III за обратими климатизатори, с точка 2.3 от приложение III - за климатизатори само за охлаждане, и с точка 3.3 от приложение III - за климатизатори само за отопление;
г)
по отношение на пуснатите на пазара от 1 януари 2019 г. нататък климатизатори, с изключение на едно- и двуканални климатизатори, етикетите за класове на енергийна ефективност A+++, A++, A+, A, B, C, D да са в съответствие с точка 1.4 от приложение III за обратими климатизатори, с точка 2.4 от приложение III - за климатизатори само за охлаждане, и с точка 3.4 от приложение III - за климатизатори само за отопление.
5. За двуканалните климатизатори, пуснати на пазара от 1 януари 2013 г. нататък, форматът на етикетите за класове на енергийна ефективност A+++, A++, A+, A, B, C, D да е в съответствие с точка 4.1 от приложение III за двуканални обратими климатизатори, с точка 4.3 от приложение III - за двуканални климатизатори само за охлаждане, и с точка 4.5 от приложение III - за двуканални климатизатори само за отопление.
6. За едноканалните климатизатори, пуснати на пазара от 1 януари 2013 г. нататък, форматът на етикетите за класове на енергийна ефективност A+++, A++, A+, A, B, C, D да е в съответствие с точка 5.1 от приложение III за едноканални обратими климатизатори, с точка 5.3 от приложение III - за едноканални климатизатори само за охлаждане, и с точка 5.5 от приложение III - за едноканални климатизатори само за отопление.
Член 4
Отговорности на търговците
Търговците гарантират, че:
а)
на мястото на продажба климатизаторите са с етикета, осигурен от доставчиците в съответствие с член 3, параграф 1 и поставен върху предната или горна страна на уреда така, че да се вижда ясно;
б)
климатизатори за продажба, под наем или на изплащане, предлагани по начин, при който не може да се очаква крайният потребител да види на място съответния продукт, се търгуват с информацията, предоставена от доставчиците в съответствие с приложения V и VI;
в)
във всяка реклама за определен модел климатизатор е посочен класът на енергийна ефективност, ако рекламата включва цена или информация, свързана с енергопотреблението. При евентуално класиране по повече от един клас на енергийна ефективност, доставчикът/производителят трябва да обяви класа поне за зона със „среден“ климат;
г)
във всички рекламни материали с технически характер, които посочват техническите параметри на определен модел климатизатор, се дава(т) класът(овете) на енергийна ефективност на модела и указания за неговото използване. При евентуално класиране по повече от един клас на енергийна ефективност, доставчикът/производителят трябва да обяви класа поне за зона със „среден“ климат;
д)
едноканалните климатизатори трябва да бъдат наричани „локални климатизатори“ върху опаковката, в продуктовата информация и във всеки рекламен материал, бил той електронен или върху хартия.
Член 5
Измервателни методи
Информацията, предоставяна съгласно член 3, трябва да бъде получена чрез надеждни, точни и възпроизводими методики на измерване, които са съобразени с общопризнатото съвременно техническо равнище на методите за измерване и изчисляване, съгласно посоченото в приложение VII.
Член 6
Процедура за проверка с цел надзор върху пазара
Държавите-членки прилагат предвидената в приложение VIII процедура за оценка на съответствието за обявения клас на енергийна ефективност, годишната или часовата консумация на енергия и излъчвания шум.
Член 7
Преразглеждане
Комисията преразглежда настоящия регламент с оглед на технологичния напредък не по-късно от пет години след влизането му в сила. Особено внимание ще се обърне на значителни промени в пазарния дял на различните видове уреди.
Член 8
Отмяна
Директива 2002/31/ЕО се отменя, считано от 1 януари 2013 г.
Член 9
Преходна разпоредба
1. Климатизаторите, пуснати на пазара преди 1 януари 2013 г., трябва да са в съответствие с разпоредбите, посочени в Директива 2002/31/ЕО.
Член 10
Влизане в сила и прилагане
1. Настоящият регламент влиза в сила на двадесетия ден след публикуването му в Официален вестник на Европейския съюз.
2. Той се прилага от 1 януари 2013 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 май 2011 година.

Labels: 3
14
1
20